b"\n_START_ARTICLE_\nAnette Sagen\n_START_SECTION_\nHoppuka\n_START_PARAGRAPH_\nAnette Sagen deltok f\xc3\xb8rste gang i Hoppuka for kvinner i 2000, og ble da nummer 10 sammenlagt. Hun fikk samme plassering i 2001, f\xc3\xb8r hun i 2002 ble nummer 2. Hun vant hoppuka for f\xc3\xb8rste gang i 2003, og vant igjen \xc3\xa5ret etter. I 2005 ble hun bare nummer 19 sammenlagt, etter at det norske landslaget prioriterte NM normalbakke foran det andre av de fire individuelle rennene i hoppuka. Hun ble nummer 3 i det f\xc3\xb8rste hoppukerennet og vant de to siste._NEWLINE_Hun vant hoppuka igjen i 2006. I 2007 l\xc3\xa5 hun p\xc3\xa5 andreplass etter de tre f\xc3\xb8rste individuelle rennene, men landslaget prioriterte NM stor bakke, og hun gikk glipp av det siste rennet og falt ned til 20. plass sammenlagt. NM-rennet i Holmenkollen ble for \xc3\xb8vrig avlyst p\xc3\xa5 grunn av t\xc3\xa5ke og vind._NEWLINE_Anette Sagen vant hoppuka for fjerde gang i 2008. Etter at hoppuka ble avlyst i 2009, ble hun nummer 2 sammenlagt i 2010.\n_START_SECTION_\nKontinentalcupen\n_START_PARAGRAPH_\nKontinentalcupen for kvinner startet opp sommeren 2004. Anette Sagen vant de fire f\xc3\xb8rste kontinentalcupsesongene, og vant i den perioden 34 enkeltrenn. Fra og med sommeren 2008 ble det arrangert separat sommer- og vinter-kontinentalcup. Sagen vant vintercupen 2008/09 og ble nummer 3 i 2009/10._NEWLINE_Det norske landslaget har i noe mindre grad satset p\xc3\xa5 sommerrennene. Anette Sagen ble nummer 4 i sommercupen 2008, 11 i 2009 og 34 i 2010._NEWLINE_Til sammen har hun vunnet 42 renn i kontinentalcupen, inkludert rennseiere i hoppuka, som inng\xc3\xa5r i kontinentalcupen. Hun har v\xc3\xa6rt p\xc3\xa5 pallen i 86 renn. (Pr. oktober 2010.)\n_START_SECTION_\nVM\n_START_PARAGRAPH_\nAnette Sagen tok bronsemedalje i det f\xc3\xb8rste offisielle senior-VM for kvinner, etter Lindsey Van (USA) og Ulrike Gr\xc3\xa4\xc3\x9fler (Tyskland). VM-rennet gikk i normalbakken i Liberec i Tsjekkia. Under VM p\xc3\xa5 ski 2011 i Holmenkollen kom hun p\xc3\xa5 22. plass i normalbakke. Daniela Iraschko vant dette rennet, foran Elena Runggaldier og Coline Mattel.\n_START_SECTION_\nNM\n_START_PARAGRAPH_\nSiden NM for kvinner ble innf\xc3\xb8rt i 2003 har Anette Sagen vunnet 12 mesterskap og tatt \xc3\xa9n s\xc3\xb8lvmedalje p\xc3\xa5 sn\xc3\xb8. I NM p\xc3\xa5 plast (kvinneklasse innf\xc3\xb8rt fra 2002) har hun 3 norgesmesterskap og 3 s\xc3\xb8lvmedaljer. (Pr. oktober 2010.)\n_START_SECTION_\nSkiflygingsrekord\n_START_PARAGRAPH_\nMed 174,5 meter har Anette Sagen sammen med Helena Olsson Smeby det tredje lengste skihoppet som er gjort av en kvinne. Bare \xc3\xb8sterrikske Daniela Iraschko har hoppet lengre. Sagen og Smebys hopp er de lengste som er gjort av kvinner i Norge. Sagen gjorde sitt rekordhopp i Vikersundbakken 6. mars 2004. Svenske Helena Olsson, som senere giftet seg med en nordmann og ble norsk statsborger, hoppet like langt dagen etter. 13. mars 2009 falt Anette Sagen p\xc3\xa5 et hopp p\xc3\xa5 177 meter i Vikersundbakken.\n_START_SECTION_\nStrid og kontroverser\n_START_PARAGRAPH_\nOffisiell jenteklasse i hopp under junior-VM ble f\xc3\xb8rst innf\xc3\xb8rt i 2006. Under junior-VM i Stryn i 2004 vant Anette Sagen jenteklassen, men fikk verken medalje eller nasjonalsangen spilt, fordi jenteklassen ikke hadde offisiell status._NEWLINE_Foran mennenes kontinentalcuprenn i skiflyging i Vikersund i 2004 fikk de beste kvinnelige hopperne tilbud om \xc3\xa5 v\xc3\xa6re pr\xc3\xb8vehoppere. Lederen i FIS' hoppkomit\xc3\xa9, Torbj\xc3\xb8rn Yggeseth, nektet imidlertid kvinnene \xc3\xa5 hoppe, fordi han mente det ville v\xc3\xa6re for farlig for dem. Etter mye diskusjon fikk til slutt fire jenter hoppe, deriblant Anette Sagen og Helena Olsson, som satte nasjonale rekorder. (Se over.) Saken vakte stor oppsikt i mediene og Sagen ble av enkelte grupper fremstilt som et forbilde for feminismen._NEWLINE_Foran mennenes verdenscuprenn i skiflyging i Vikersund i mars 2009 ble det igjen strid, da rennjuryen stoppet et uttakingsrenn for pr\xc3\xb8vehoppere til verdenscuprennet, der ogs\xc3\xa5 flere kvinnelige hoppere skulle delta, blant dem Anette Sagen. Da uttakingsrennet ble gjennomf\xc3\xb8rt dagen etter, fikk imidlertid b\xc3\xa5de de kvinnelige og de mannlige hopperne v\xc3\xa6re med._NEWLINE_Skihopping for kvinner sto ikke p\xc3\xa5 programmet under OL i Vancouver i 2010. Anette Sagen var blant 15 kvinnelige skihoppere som gikk til sak mot organisasjonskomit\xc3\xa9en for OL, med krav om at det enten m\xc3\xa5tte arrangeres OL-hopprenn b\xc3\xa5de for kvinner og menn, eller at ogs\xc3\xa5 mennenes renn m\xc3\xa5tte avlyses dersom det ikke ble arrangert renn for kvinner. Kravet ble avvist av b\xc3\xa5de H\xc3\xb8yesterett i provinsen Britisk Columbia og av Canadas H\xc3\xb8yesterett.\n_START_SECTION_\n\xc3\x85pningen av Holmenkollbakken\n_START_PARAGRAPH_\nEtter en kampanje der publikum kunne sende inn forslag til kandidater, plukket Oslo kommune ut Anette Sagen til \xc3\xa5 foreta \xc3\xa5pningshoppet i den nyombygde Holmenkollbakken 3. mars 2010. Dagen f\xc3\xb8r den offisielle \xc3\xa5pningen testhoppet imidlertid Bj\xc3\xb8rn Einar Rom\xc3\xb8ren og elleve andre hoppere i bakken. Saken skapte mye engasjement blant publikum, men Anette Sagen gjorde det offisielle \xc3\xa5pningshoppet som planlagt 3. mars. Landslagsledelsen reagerte med \xc3\xa5 utelate Rom\xc3\xb8ren fra de to neste verdenscuprennene, mens Norges Skiforbund ila styreleder i Kollenhopp Roar Gaustad og rennleder i Holmenkollbakken Torgeir Nordby en irettesettelse.\n_START_SECTION_\nPriser og filmrolle\n_START_PARAGRAPH_\nAnette Sagen hadde i 2007 en liten rolle i Bent Hamers spillefilm O' Horten. Hun spilte den skihoppende moren til filmens hovedrollefigur Odd Horten._NEWLINE_Hun ble i 2008 tildelt Damenes skiklubbs pris \xc3\x85rets Ski. Prisen ble utdelt av dronning Sonja._NEWLINE_I 2009 ble hun tildelt prisen \xc3\x85rets Trollkjerring under Trolldagene p\xc3\xa5 Tynset._NEWLINE_Anette Sagen ble i 2010 tildelt arbeidstakerorganisasjonen YS' likestillingspris._NEWLINE_I 2015 ble hun tildelt Holmenkollmedaljen som f\xc3\xb8rste kvinnelige skihopper._NEWLINE_Sagen er ut\xc3\xb8verambassad\xc3\xb8r for den humanit\xc3\xa6re organisasjonen Right To Play."